
Приложение 2
ОБЩИНСКИ ПЛАН ЗА МЛАДЕЖТА ЗА 2026 ГОДИНА

І. ВЪВЕДЕНИЕ
Младежите и тяхното развитие са сред приоритетите както на Европейския съюз, така и на Община Кърджали. Да бъдат дадени различни възможности на младите хора и да бъдат насърчени да ги използват, са сред основните цели. Инвестирането на време, усилия и средства в развитието на младите хора е инвестиция в бъдещето на града и страната ни. Това не само облагодетелства отделните младежи, но и допринася за напредъка и благополучието на цялото общество. Помага на младите хора да се превърнат в бъдещи лидери и иноватори, които да намират решения за глобални предизвикателства. Добрата им образованост и включването им в пазара на труда допринася за икономическото развитие, помага да се интегрират по-добре в обществото и да се чувстват ценени и уважени. Намалява риска от социална изолация, престъпност и конфликти. Инвестициите в образованието и здравето на младите хора водят до по-добро физическо и психическо благополучие. Те са по-склонни да вземат здравословни решения и да водят пълноценен живот. Чрез обучение и участие в екологични инициативи, те могат да допринесат за запазването на природните ресурси за бъдещите поколения, а насърчаването на младежкото участие и развитие подпомага създаването на толерантни и емпатични общества, в които различните култури и идеи могат да се развиват и обогатяват.
Настоящият Общински план за младежта за 2026 г. е разработен:

1. В изпълнение на Закона за младежта, който определя основните принципи, мерки, управление и финансиране на дейностите, осъществявани в изпълнение на държавната политика за младежта.

2. В съответствие с Националната стратегия за младежта (2021-2030 г.).

3.  Ревизирана Европейска харта за участието на младите хора в живота на общините и регионите, приета от Съвета на Европа.

4. Хартата за правата на човека, Конвенцията за правата на детето на ООН. 
5. Европейска конвенция за правата на човека и основните свободи.
6. В съответствие със специфичната характеристика на младите хора на Община Кърджали, както и отчитайки местната социалноикономическа картина.
Философията на Общинския план за младежта за 2026 г. следва актуалната европейска доктрина да отговаря на потребностите, да кореспондира с интересите на младите хора, да допълва познанията им и да улеснява навлизането им на пазара на труда. Целта е създаването на възможности за пълноценно развитие на младите хора, изграждане на активна гражданска позиция у тях и включването им в процеса на вземане на решения. Планът отразява европейски, национални и местни политики за младите хора, систематизирани в програма с приоритети за всяка конкретна година и специфични акценти, свързани с динамиката в очакванията и потребностите на младежката общност в община Кърджали.
Настоящият план отразява изводи, формирани въз основа на предоставена информация от общински служби и звена, работещи с млади хора и предвидените дейности отговарят на потребностите на младите хора, поддържат приемственост между отделните годишни планове и мултиплицират резултатите им без да се отклоняват от националните и европейските стратегически документи за младежта.
Едновременно с това в Общинският план за младежта за 2026 г. се залагат новите приоритети на младежките политики, които са разработени в Министерство на младежта и спорта и ще бъдат водещи в следващия 10-годишен период, като стратегическите цели са равнопоставеност между формално, неформално и професионално образование, устойчива заетост и младежко предприемачество, ангажираност, участие и овластяване на младите хора, социално благополучие, свободно време и култура. 
Дейностите в плана са насочени към подрастващите и младите хора на възраст между 15 и 29 години, организирани или не в различни структури, без оглед на тяхната расова, етническа, национална, социална и културна принадлежност. 
Този документ определя целите и приоритетите на политиката за младите хора на местно ниво. Реализира се чрез местната власт в лицето на общинска администрация и общинския съвет в партньорство с всички заинтересовани страни: училищни ръководства, Общински съвет по наркотични вещества, Местна комисия за борба срещу противообществените прояви на малолетните и непълнолетните (МКБППМН), читалища, дирекция „Бюро по труда“, БЧК, РЗИ, както и всички работещи в областта на образованието, културата и спорта. 
С настоящия план се създава възможност Община Кърджали да гарантира участието на представители на младите хора при формирането, изпълнението и отчитането на общинските политики за развитие на младежта.
В изпълнение на чл.15 и чл.16 от глава Втора на Закона за младежта ежегодно се подготвя и утвърждава общински годишен план за младежта за текущата година. Този документ определя целите и приоритетите на общинската политика за младите хора.
Годишния  план за младежта съдържа:

1. Анализ на предизвикателствата пред младежта в община Кърджали.

2. Приоритетите и специфичните цели за провеждане на общинската политика за младежта и мерки за постигането й.

3. Описание на дейностите, които допринасят за постигане на целите на Националната стратегия за младежта.

4. Организация и координация на дейностите.

5. Действия по наблюдение, оценка и актуализация на общинския план за младежта.
6. Реда и начина за осигуряване на информация и публичност на плана.
ІІ. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА В ОБЩИНА КЪРДЖАЛИ
Младежта е ключов фактор за устойчивото развитие на община Кърджали, като нейното социално, икономическо и културно развитие е пряко свързано с възможностите за реализация, образование, заетост и участие в обществения живот на младите хора. Анализът на състоянието и предизвикателствата пред младежта е необходима основа за разработването на адекватни политики и мерки в рамките на Общинския план за младежта за 2026 година.

·  Демографска характеристика

Община Кърджали се характеризира с неблагоприятни демографски тенденции, типични за по-голямата част от страната. Наблюдава се намаляване на общия брой на населението, което е резултат от отрицателен естествен прираст и миграция. Делът на младите хора на възраст между 15 и 29 години е по-нисък от средния за страната, като значителна част от тях напускат общината с цел образование или трудова реализация в по-големите градове или в чужбина. Населението в общината е етнически разнообразно, което създава както предпоставки за културно многообразие, така и специфични социални предизвикателства, свързани с интеграцията, образованието и достъпа до услуги. Основната характеристика на младежката общност в община Кърджали, както и предизвикателствата пред нея, не са по-различни от тези на младежите в национален мащаб. Община Кърджали се характеризира с: 
➢ Намалена раждаемост; 
➢ Отрицателен естествен и механичен прираст; 
➢ Ускорено застаряване на населението - увеличаване дела на хората в надтрудоспособна възраст; 
➢ Дефицит на квалифицирана работна сила; 
➢ Миграция към големите градове в страната и в чужбина;
Полезната роля на Общината е да посредничи в партнирането и диалога между образованието и бизнеса, да насърчава навлизането на дуалното образование в сфери, важни за икономическия и социален микроклимат.
· Образователна структура и достъп до образование
Образователната структура на младите хора в община Кърджали показва наличие на проблеми, свързани с по-ниски образователни резултати и преждевременно отпадане от образователната система, особено сред уязвимите групи. Делът на младите хора с висше образование остава под средните национални стойности, докато относителният дял на лицата с основно или по-ниско образование е по-висок. В малките населени места достъпът до качествено образование е ограничен поради недостиг на ресурси, транспортни затруднения и липса на извънкласни и допълнителни образователни дейности. Това води до неравен старт и по-ограничени възможности за професионална реализация.
По отношение на образователна политика, местното управление се стреми да осигурява качествено образование на младите хора, като:

➢ Предприема мерки и провежда действия по превенция и ограничаване на отпадането от училище;

➢ Осигурява максимални условия за равен достъп на младите хора за образование;

➢ Поддържа и обновява сградния фонд на учебните и детските заведения, детски и спортни площадки, зони за отдих, посещавани от младежите;

➢ Осигурява допълнителна педагогическа работа с деца през ваканциите;

➢ Работи за ограничаване на агресията сред младите хора.
· Младите хора в малките населени места и селските райони
Младите хора, живеещи в малките населени места и селските райони на община Кърджали, са изправени пред сериозни предизвикателства. Липсата на достатъчно образователни, културни и спортни услуги, ограничените възможности за заетост и слабо развитата инфраструктура водят до социална изолация и ниска мотивация за оставане в родното място. В резултат на това се засилва миграцията към град Кърджали и други региони, което допълнително обезлюдява селата и ограничава възможностите за развитие на местните общности.
Читалищата заемат съществено място в обществения и културен живот в общината. Посредством дейността на читалищата се работи за развитие и обогатяване на културния живот, за утвърждаване на националното самосъзнание и съхраняване на богатството на местната култура. При провеждането на местни, регионални и национални фестивали и конкурси делът на младите хора, които се включват се увеличава. Читалищата в Община Кърджали са средища за художествено-творческа дейност, изразяваща се в развитие на любителското и самодейно творчество. Участват активно и в културния календар на общината и развиват дейности свързани с честване на национални празници и годишнини, пресъздаване на обичаи, организиране на изложби и празници. Към местните читалища функционират танцови състави и певчески групи.

Читалищата в населените места на територията на община Кърджали са институциите, които в голяма степен дават възможност за включване на младите хора в обществения живот и им предоставят място за общуване, срещи по интереси или включване в инициативи.
Все още броят на младите хора в малките населени места на общината е по-малък от тези, съсредоточени в града. Задържането на млади хора в малките населени места е предизвикателство, което е тенденция и на национално ниво и за което се предвиждат мерки като разширяване достъп до култура, запазване на образователни институции в малките населени места, развитие на възможностите за работа чрез отдалечен достъп и др.
· Младежка заетост
Пазарът на труда в община Кърджали предлага ограничени възможности за младежка заетост. Много млади хора срещат трудности при намиране на работа, особено без предишен трудов опит или специфични професионални умения. Наблюдава се несъответствие между придобитото образование и потребностите на местния пазар на труда. Липсват достатъчно програми за стажуване, дуално обучение и кариерно ориентиране, което води до по-високи нива на младежка безработица и икономическа неактивност.
Община Кърджали търси начини за подкрепа на създаване на работни места, чрез включване в Национални програми по заетост. Програмите за младежка заетост и предвидените общински политики за старт в кариерата на младите хора, през настоящата 2026 за поредна година ще бъдат подкрепени от Център за подкрепа за личностно развитие - център за кариерно ориентиране и от младежкия медиатор. Ежегодно са организирани обучения по Програма за кариерно ориентиране, групови дискусии по теми за кариерно ориентиране в училищното образование, тренинги, форми, състезания и други. Очакванията са все повече пространство в политиките за младежта да заемат новаторски проекти за формално и неформално образование, доброволчество и младежка активност, насочени към важни за местната общност каузи.
· Гражданска активност

Гражданската активност сред младите хора в Община Кърджали остава сравнително ниска. Участието на младежите в процесите на вземане на решения на местно ниво е слабо. Целта на общината е да създаде устойчива младежка инфраструктура и подкрепа за граждански инициативи, което да доведе до чувство за принадлежност и ангажираност с местните обществени процеси.
· Младежка престъпност

Въпреки че общите нива на престъпност в общината не са високи, съществуват рискове, свързани с девиантно поведение сред част от младежите, особено в социално уязвими общности. Бедността, ниското образование, липсата на заетост и свободно време без съдържателни алтернативи могат да доведат до повишен риск от противообществени прояви. Необходим е по-системен подход за превенция чрез образование, спорт и социална подкрепа.Важна роля оказват дейностите по превенция и преодоляване на проблемното поведение на Местната комисия за борба срещу противообществените прояви на малолетните и непълнолетните, чиято основна задача е координиране на работата на различните държавни и обществени институции в общината с отношение към възпитанието на младите хора. 
· Достъп до информация

Достъпът на младите хора до актуална и полезна информация за образование, заетост, младежки програми и инициативи е ограничен. Липсва централизирана младежка информационна система на общинско ниво, а в селските райони интернет достъпът и дигиталните умения често са недостатъчни. Това затруднява включването на младежите в национални и европейски програми и ограничава информираността им за възможностите за развитие.
· Здравословен начин на живот на младите хора

Здравословният начин на живот сред младите хора в община Кърджали не е достатъчно насърчаван чрез целенасочени и устойчиви програми. Липсват системни инициативи за превенция на зависимости, насърчаване на психичното здраве и изграждане на здравословни навици. Достъпът до здравни и консултативни услуги за младежи е неравномерен, особено извън градските райони. Изправени пред тенденцията за засилване на злоупотребата с тютюн, алкохол и наркотици сред младите хора, местните и регионалните власти, заедно с представители на младежки организации, доброволци, здравни работници и институции, работещи с млади хора, е необходимо да прилагат своевременни мерки за обучение и превенция в тази посока. Младите хора трябва да бъдат директно въвлечени в тяхното изпълнение, с цел безопасно поведение и избягване на рискови за здравето практики.
В Община Кърджали има назначен здравен медиатор, чиято дейност е насочена към информиране на уязвимите малцинствени общности и насочването им към съответните здравни и социални служби. Работата на здравния медиатор е свързана с преодоляване на културните бариери в общуването, оптимизиране провеждането на профилактични програми сред ромското население, здравно образование и активна социална работа.

· Млади хора, практикуващи спортни дейности
Спортните дейности са важен инструмент за социализация и здравословен начин на живот, но възможностите за редовно спортуване за младежите в община Кърджали са ограничени, особено в по-малките населени места, където липсват спортни съоръжения, клубове и квалифицирани треньори. Съществуващата инфраструктура често не отговаря на потребностите на младите хора, което води до ниска ангажираност със спортни дейности.

· Развитие на младежкото доброволчество 
В последните години, както в България така и в община Кърджали силно се популяризира доброволчеството. Чрез своята активна работа доброволците от МЦ-Кърджали, ОСНВ, МКБПМН, БМЧК, ТИЦ - Кърджали и други организации, осмислят ежедневието на младите хора в подкрепа на обществени каузи, което е предпоставка за социална интеграция на младия човек, за придобиване на нови знания и развитие на различни умения. Всички тези организации популяризират възможностите за по-добър начин на живот на младите хора и гражданите. Макар готовността на младите хора да участват в доброволчески акции да нараства, трябва да се работи за мотивиране на повече младежи да се включват в доброволчески акции.
Доброволците към ТИЦ – Кърджали активно участват в дейности, свързани с поддръжката и облагородяването на туристическата инфраструктура на територията на общината. Тези дейности включват почистване на туристически маршрути и екопътеки, поставяне и обновяване на указателни табели, маркиране на маршрути и подобряване на достъпа до туристически обекти. Особено значим принос имат доброволците при създаването, поддържането и популяризирането на туристически маршрути и екопътеки в региона, включително маршрутите в района на с. Снежинка и други природни обекти, които представляват интерес за туристите. Екологичните инициативи са сред водещите направления в доброволческата дейност към ТИЦ – Кърджали. Доброволците редовно се включват в акции за почистване на природни територии, туристически зони, места за отдих и прилежащи пространства към туристически маршрути.Част от тези инициативи се реализират в партньорство с училища, младежки организации и неправителствени структури, като чрез тях се постига не само подобряване на екологичното състояние на средата, но и повишаване на обществената чувствителност и отговорност към опазването на природата. Доброволците оказват съществена подкрепа и при облагородяването на туристически бази и лагери на територията на община Кърджали. В рамките на тези дейности се извършват почистване, боядисване, варосване и поддръжка на сгради и дворни пространства. Тези дейности създават по-добри условия за провеждане на детски, младежки и туристически дейности и допринасят за удължаване експлоатационния живот на туристическите обекти. Доброволците към ТИЦ – Кърджали активно участват в организацията и провеждането на туристически събития, масови походи и инициативи, посветени на значими дати като Световния ден на туризма. Тяхната роля включва логистична подкрепа, съдействие на участниците, разпространение на информационни материали и подпомагане на цялостната организация на събитията.Чрез участието си доброволците допринасят за успешното провеждане на събитията и за популяризирането на туристическите възможности на региона. 

В резултат на доброволческите дейности към Туристически информационен център – Кърджали се отчита значително подобрение на туристическата инфраструктура и природната среда в общината. Повишава се интересът към туристическите маршрути и обекти, подобрява се тяхната достъпност и състояние, а доброволческите инициативи насърчават активното участие на гражданите в обществения живот. Дейностите допринасят и за утвърждаването на положителния обществен имидж на Община Кърджали като място с активна, ангажирана и отговорна общност. Доброволците към Туристически информационен център – Кърджали имат съществен принос за развитието на устойчив туризъм и опазването на природното и културното наследство на региона. Чрез своята активност те демонстрират ефективно партньорство между общинските структури и гражданското общество. Подкрепата и надграждането на доброволческите инициативи следва да останат приоритет и в бъдеще, като важен инструмент за устойчиво развитие и обществено ангажиране на местната общност.
ИНСТИТУЦИИ И ОРГАНИЗАЦИИ В СФЕРАТА НА МЛАДЕЖКИТЕ ДЕЙНОСТИ

На територията на Община Кърджали съществуват и развиват дейности в сферата на младежките дейности следните институции и организации:    

· Общински център за култура и младежки дейности с обхват на дейности: Школа по изкуство с курсове по китара, пиано, акордеон; Групи по народни песни, класически и характерни танци, спортни танци; Оперетен театър; Народен оркестър; Школа за народни танци; Представителен музикално-танцов ансамбъл /детски и младежки/; Клубове на хорото и спортни танци; Компютърни курсове;

· 26 читалища в Община Кърджали – предоставят възможност на всички желаещи да се потопят в магията на изкуството.

· ЦПЛР-Център за кариерно ориентиране със следните видове дейности: 
· Информиране за:видовете подготовка в училищното образование; институциите в системата на средното и висшето образование; реда и условията за прием на ученици и студенти и др.; професиите и профилите, които се изучават в училищната система; динамиката и потребностите на пазара на труда.

· Индивидуална и групова работа за: подобряване на мотивацията на учениците за учене и професионална реализация; провеждане на интерактивни упражнения по кариерно ориентиране; провеждане на дискусии с ученици и родители по теми, свързани с избора на образование, професия и работа; провеждане на тренинги с ученици от VII-VIII и XI-XII клас за формиране на умения за вземане на решения и търсене на работа.

· Работа по програми за кариерно ориентиране;

· Консултиране относно: разкриване на интереси, нагласи и мотивация за избора на образование и професия; преодоляване на типични грешки, свързани с избора на образование и професия от учениците; умения за планиране на учебното и личното време; свързване на индивидуалните особености с изискванията на желаното образование; подкрепа за вземане на решения, свързани с продължаване на образованието; формиране на умения за планиране на кариерното развитие; решаване на вътрешни и външни конфликти, свързани с възможностите за образователна, професионална и личностна реализация.
· Посредничество между ученици, училище и бизнес по проблемите на кариерното ориентиране.
· ЦПРЛ - Обединен детски комплекс – Кърджали е извънучилищно педагогическо учреждение в сферата на образованието и осъществява държавната образователна политика в областта на учебно-познавателната, творческата, спортно-туристическата и развлекателната дейност с деца и младежи до 18 г.

        Мисията на ОДК е чрез неформално образование да се достигне до формиране на личности с висока интелектуална подготовка и култура, с ярко изразено гражданско съзнание и поведение, усвояване и формиране на общочовешки и национални ценности, развитие на индивидуалността и стимулиране на творческите заложби.

· Детски младежки парламент - Целта на този парламент е да обединява деца и младежи от града, които свободно да изразяват своето мнение и идеи по проблемите на младите хора. Основна задача на ДМП е да поставя тези проблеми пред местните власти и заедно да търсят начин за разрешаването им.
      Основната дейност на ДМП е учениците да създават и реализират инициативи и дейности насочени към младите хора – работа с местните и държавните институции, разясняване на гражданските права и задължения, предоставяне на възможност на всички млади хора да изразяват свободно мнението си, да поемат отговорности и да вземат участие в изграждането на своето бъдеще.

· Българският младежки Червен кръст е доброволна младежка организация, която е неразделна част от Българския Червен кръст и принадлежи към Международното младежко червенокръстко движение. Чрез своите доброволци в цялата страна и посредством своите програми за обучение, дейности и услуги, БМЧК приобщава децата и младите хора към хуманитарните ценности и принципи, работи за намаляване на социалната и здравната им уязвимост, извършва застъпничество за подобряване на благосъстоянието им и насърчава толерантността и недискриминацията, уважението към различията и културното многообразие. Българският младежки Червен кръст е организация с утвърден облик, обществен авторитет, висок капацитет и възможности и предоставя качествени услуги и дейности, влияещи ефективно за намаляване на уязвимостта на децата и младите хора и популяризиране на хуманитарните ценности сред тях. Имиджът на добре функциониращо младежко червенокръстко дружество я превръща в подходяща алтернатива за обществена изява на младото поколение в страната.

· Местната комисия за борба срещу противообществените прояви на малолетните и непълнолетните -  включва представители на общинската администрация, отговарящи за проблемите на образованието и здравеопазването; представители на Дирекция „Социално подпомагане”, на полицията, РЗИ, както и педагози, психолог, юрист, лекар, общественици. Към МКБППМН функционират клубове, създадени по инициатива на комисията, със съдействието на училищните ръководства. Основен критерий за подбора на клубовете е тяхната ангажираност да работят с малолетните и непълнолетните с цел превенция, както и да обхванат в дейността си деца в риск и обект на работа от страна на комисията. 

· Общински съвет по наркотични вещества (ОСНВ)

Общинският съвет по наркотични вещества - Кърджали се реализира на местно ниво националната политика в областта на превенцията на употребата и разпространението на психоактивни вещества, както и политиките по отношение на лечението, рехабилитацията и ресоциализацията на лицата, зависими от наркотични вещества. При осъществяване на дейността си Съветът се ръководи от националните приоритети и стратегически документи, като ги адаптира и прилага спрямо специфичните потребности на местната общност. Приоритет на Общински съвет по наркотични вещества - Кърджали е повишаване информираността на населението за вредата и социално психологическите последици свързани с употребата и злоупотребата с наркотиците. Превантивно – информационната дейност на съвета е насочена към осъществяване на ефективна превенция на употребата и злоупотребата на психоактивни вещества, чрез активна и целенасочена работа с учениците от училищата; разширяване на сътрудничеството с институциите, организациите и НПО и работа с медиите, за да се отразяват адекватно и компетентно проблемите свързани с наркотиците. Към Съвета функционира Превантивно-информационен център, който осъществява превантивно-информационна и консултативна дейност, събира, съхранява и анализира данни, необходими за разработването и прилагането на общинските програми за превенция на употребата и злоупотребата с наркотични вещества.

· Неправителствени организацииФондация, специализирани в сферата на младежките и културните политики, които организират младежки акции, курсове и семинари в партньорство с Община Кърджали. Сдруженията имат достатъчно натрупан практически опит в логистиката и провеждането на семинари, работни срещи, фокус групи, фасилитиране на работни срещи, провеждането на анкети, планирането, подготовката и провеждането на обществени форуми, провеждането на обучения, прилагане на интерактивни методи в обучението, работа с групи в неравностойно социално положение, работа с деца в риск. 
· Ученически съвет към СУ И ПГ гр. Кърджали
Ученическите съвети са организации от млади хора – възпитаници на гимназиите и са създадени с цел да защитават интересите на младежите, да  подкрепят и организират инициативи и мероприятия извън редовните училищни занятия с цел формиране на активна гражданска позиция у учениците  и активизиране на училищния живот. 
· Младежки център – гр. Кърджали
Младежки център – Кърджали е център, покриващ европейските стандарти за младежка работа и предоставящ комплексни и разнообразни услуги за младите хора, които отговарят на техните нужди и желания, включително и на тези от уязвимите групи.
· Туристически информационен център (ТИЦ) – Кърджали е ключова общинска структура, чиято дейност е насочена към популяризиране на туристическия потенциал на региона, развитие на устойчив туризъм и утвърждаване на Кърджали като привлекателна туристическа дестинация. Съществено място в тази дейност заема активното участие на доброволци, които допринасят за реализирането на разнообразни инициативи с туристическа, екологична и обществено полезна насоченост. Доброволческите дейности към ТИЦ – Кърджали представляват устойчив модел за ангажиране на граждани, младежи, ученици и туристи в опазването и развитието на природното и културното наследство на общината. Основната платформа за участие на доброволците е инициативата „I LOVE KARDZHALI“, която обединява хора с активна гражданска позиция и желание да допринесат за развитието на община Кърджали. Чрез тази инициатива Туристическият информационен център насърчава доброволчеството като форма на активно участие в обществено значими каузи, свързани с туризма, екологията и устойчивото развитие. Инициативата предоставя възможност за включване в разнообразни дейности – от почистване и поддръжка на туристически маршрути до съдействие при организиране на туристически събития и масови походи.
III. СПЕЦИФИЧНИ ЦЕЛИ И ПРИОРИТЕТИ НА ОБЩИНСКАТА ПОЛИТИКА ЗА МЛАДЕЖТА
Общинският план за младежта за 2026 г. е разработен като комплекс от мерки и дейности, които обуславят успешно партньорство между всички сектори, свързани с живота на младите хора. Ето защо настоящата програма се основава на традиционното сътрудничество и разчита на добрата координация в сфери като образование, трудова заетост, социално включване, здравеопазване, младежко доброволчество.

Основните приоритети в Плана са базирани на стратегическите цели на Националната стратегия за младежта 2021-2030, които са: 
● Цел 1: Насърчаване на неформалното образование и обучение; 
● Цел 2: Насърчаване на заетостта и подкрепата за млади хора, които не учат, не работят и не се обучават (NEETs); 
● Цел 3: Насърчаване на ангажираността, участието и овластяването на младите хора; 
● Цел 4: Развитие и утвърждаване на младежката работа в национален мащаб; 
● Цел 5: Свързаност, толерантност и европейска принадлежност; 
● Цел 6: Насърчаване на здравословен начин на живот; 
● Цел 7: Насърчаване на културата и творчеството сред младите.
В тази връзка Общинският план за младежта за 2026 г. предвижда дейности, чрез които младите хора имат повече възможности:

· за участие в обществения живот, в обществени дискусии и вземане на решения за развитието на общината и общността;

· за знания, мобилност, заетост и социално включване като прилагат метода „Открита координация“;

· за достъп до неформално образование и форми за учене през целия живот;

· за ключови компетентности, дефинирани от Европейската референтна рамка, които обуславят повишаване на качеството на живот и личностното израстване;

· за създаване на младежка инфраструктура в изпълнение на националните приоритети и регионалните политики за младежта;

· за получаване на подкрепа и разбиране от обществото;

Общинският план за младежта 2026 г. цели постигането на националните приоритети чрез:

· засилване ролята на младите хора в обществото;

· поощряване на инициативи за ангажираност и участие;

· свързване и партньорство за по-добър старт в живота;

· очертаване на позитивна житейска перспектива и бъдеще.

Следвайки общинските стратегически цели, се предвижда и провеждане на мероприятия с участието на образователни институции и центрове за подкрепа за личностно развитие. Съвместната работа продължава в създаване на целенасочена политика за подкрепа на внедряването на иновациите в образованието, чрез въвеждане на творчески дигитални технологии и обучения на учители в използването и прилагането им в училищата.
ПРИОРИТЕТ I НАСЪРЧАВАНЕ НА НЕФОРМАЛНОТО ОБРАЗОВАНИЕ И ОБУЧЕНИЕ
Основа за социализирането и реализирането на младите хора е образованието. Развитието на общинската образователна система (формалното образование) през последните години е в съответствие с мерките, заложени в Общински план за развитие на община Кърджали, насочени към: 
- Поддържане и модернизиране, в т. ч. и чрез мерки за енергийна ефективност, на материално-техническата база с цел създаване на по-добри материални условия за качествен учебен-възпитателен процес; 
- Осигуряване на равен достъп до съизмеримо по качество образование на всички деца и младежи независимо от местоживеене и етническата принадлежност; 
- Съобразяване на специалностите и професиите, предлагани в средното образование, с търсените на пазара на труда в общината и региона. От Младежкия център предоставят възможности за включване в местни, национални и международни проекти, обучения, семинари и младежки обмени на млади хора на възраст 13- 30 години, както и на младежки работници и учители, които да включват неформалното образование в своята работа с младите хора. 
ПРИОРИТЕТ II: НАСЪРЧАВАНЕ НА ЗАЕТОСТТА И ПОДКРЕПАТА ЗА МЛАДИ ХОРА, КОИТО НЕ УЧАТ, НЕ РАБОТЯТ И НЕ СЕ ОБУЧАВАТ (NEETS)
Осигуряване на възможности за младите хора да намерят своето място в обществото, да постигнат икономическа независимост и да се развият, е намирането на подходящо работно място. След завършване на своето образование те се включват на пазара на труда като в повечето случаи нямат трудов опит по придобитата специалност. В редица случаи работодателите отказват да ги наемат на работа, защото им липсва трудов стаж и съответните професионални компетенции и трудови навици. Същевременно те са усвоили най-новото в областта на придобитата от тях професия, но не могат да го приложат. Младите хора без опит са в неблагоприятно положение в условията на повишаване на предлагането на труд в контекст на икономическа криза. Част от завършилите училище започнат “първата възможна работа”, най-често в сферата на услугите, търговията и обслужването, без изисквания към условията на труд. През последните години, обаче, се забелязва увеличаване желанието от страна на работодателите да инвестират в обучението на младите работници и служители и да наемат млади хора и без квалификация. Важно е да се предоставят възможности за обучения за младежко лидерство и предприемачество, с оглед насърчаване младежкото предприемачество и самонаемане. Професионалното образование е определящо за подготовката на кадри с квалификация, съответстваща на изискванията на пазара на труда. 
Мерките, насочени към младежите са: 
- Информиране за видовете подготовка в училищното образование;  институциите в системата на средното и висшето образование, реда и условията за прием на ученици и студенти и др.; професиите и профилите, които се изучават в училищната система; динамиката и потребностите на пазара на труда. 
- Индивидуална и групова работа за подобряване на мотивацията на учениците за учене и професионална реализация; провеждане на интерактивни упражнения по кариерно ориентиране;  провеждане на дискусии с ученици и родители по теми, свързани с избора на образование, професия и работа; провеждане на тренинги с ученици от VII -XII клас за формиране на умения за вземане на решения и търсене на работа. 
- Работа по програми за кариерно ориентиране;

- Консултиране относно разкриване на интереси, нагласи и мотивация за избора на образование и професия; преодоляване на типични грешки, свързани с избора на образование и професия от учениците; умения за планиране на учебното и личното време; свързване на индивидуалните особености с изискванията на желаното образование; подкрепа за вземане на решения, свързани с продължаване на образованието; формиране на умения за планиране на кариерното развитие; решаване на вътрешни и външни конфликти, свързани с възможностите за образователна, професионална и личностна реализация. 
- Посредничество между ученици, училище и бизнес по проблемите на кариерното ориентиране.
ПРИОРИТЕТ 3: НАСЪРЧАВАНЕ НА АНГАЖИРАНОСТТА, УЧАСТИЕТО И ОВЛАСТЯВАНЕТО НА МЛАДИТЕ ХОРА
За да могат да бъдат ангажирани и овластени младите хора, трябва да им се предоставя информация относно възможностите за включване в различни общественозначими и доброволчески дейности, Подобряване на достъпа до информация относно възможностите за обучения и включване в различни програми и проекти за младите хора В гр. Кърджали действа активно Младежки център, който предоставя полезна информация за младежите относно възможности за оползотворяване на свободното време, конкурси, младежки инициативи, проекти и др. Страницата на МИЦ-Кърджали е свободна за достъп до всички заинтересовани младежи и граждани. На територията на Община Кърджали се предоставят услуги за професионално ориентиране от ЦПЛР - ЦКО и младежкия медиатор по различни програми и проекти в партньорство с ДБТ-Кърджали. 
В последните години, както в България така и в Кърджали силно се популяризира доброволчеството. Чрез своята активна работа доброволците от МЦ-Кърджали, МКБПМН, БМЧК, ТИЦ-Кърджали и други организации, осмислят ежедневието на младите хора в подкрепа на обществени каузи, което е предпоставка за придобиване на нови знания и развитие на различни умения. Всички тези организации популяризират възможностите за по-добър начин на живот на младите хора и гражданите. Макар готовността на младите хора да участват в доброволчески акции да нараства, трябва да се работи за мотивиране на повече младежи да се включват в доброволчески акции. 
Участието на младите хора в процеса на вземане на решение на местно и регионално ниво се осъществява предимно чрез сътрудничество с местните и национални власти. В общината своя дейност развиват различни младежки организации и неформални групи като често проявите за млади хора се организират съвместно. 
ПРИОРИТЕТ IV: РАЗВИТИЕ И УТВЪРЖДАВАНЕ НА МЛАДЕЖКАТА РАБОТА
Младежката работа е многосекторна и се прилага както във училищата и университетите (формалното образование), така и в сферата на неформалното образование от различни младежки, културни и спортни организации. С оглед подобряване младежката работа на територията на Община Кърджали би било добре да се обединят усилията на всички организации, работещи с младите хора, за да се планират съвместни инициативи и да се допълват и разнообразяват дейностите за младите хора, с оглед обхващането също така и на млади хора, които са по-трудно достъпни и асоциални. 
ПРИОРИТЕТ V: СВЪРЗАНОСТ, ТОЛЕРАНТНОСТ И ЕВРОПЕЙСКА ПРИНАДЛЕЖНОСТ
 Приемането на хората, такива каквито са, независимо от етническата и религиозна принадлежност са ключови фактори за поддържането на мира и изграждането на младите хора като толерантни и неагресивни личности. На територията на Община Кърджали се провеждат различни кампании с цел намаляване агресията сред младите хора и насърчаване взаимното разбирателство и мирно съжителство. Отбелязването на Деня на Европа, Международния ден на младежта, посрещането на младежи от различни европейски страни по проекти в Кърджали и участието на наши младежи в международни проекти в Европа допринася за изграждане на европейска принадлежност. Дейностите по Европейски проекти ще продължат и през 2026 година с цел предоставяне на повече възможности за неформално образование и придобиване на нави знания, умения и компетентности в различни сфери, които са изключително полезни за бъдещото личностно и професионално развитие на младите хора. 
ПРИОРИТЕТ VI: НАСЪРЧАВАНЕ НА ЗДРАВОСЛОВЕН НАЧИН НА ЖИВОТ
Млади хора, практикуващи спортни дейности Спортните дейности се реализират главно в задължителната образователна програма по физическо възпитание в училищата, както и в спортните клубове на територията на Община Кърджали. Регистрирани са над 30 спортни клуба, където се развиват различните видове спорт - футбол, баскетбол, волейбол, борба, тенис, карате, спортна аеробика, и др. В тях се подготвят много деца и млади хора за високи спортни постижения. Всички регистрирани и лицензирани спортни клубове на територията на Община Кърджали ежегодно биват стимулирани и субсидирани от общинския бюджет. Наред с това Младежки център-Кърджали от 2025 година организира спортни събития и мероприятия. Теми за здравословния начин на живот обикновено фигурират в тематичното разпределение на класните ръководители и са разглеждани в „Часа на класа“, често с участието на медицинско лице. Намаляване на риска от употреба и злоупотреба с психоактивни вещества сред деца и младежи е един от основните приоритети в дейността на Местната комисия за борба срещу противообществени прояви на малолетни и непълнолетните и Общинския съвет по наркотични вещества. Реализираните превантивни дейности и инициативи са насочени към предотвратяване на рисково поведение на децата и младите хора, свързано с употребата на наркотични вещества, чрез повишаване на техните знания, мотивация и лична отговорност към собственото здраве, както и формиране на умения за здравословно поведение, вземане на правилни решения и създаване на позитивни отношения с връстниците. 
ПРИОРИТЕТ VII: НАСЪРЧАВАНЕ НА КУЛТУРАТА И ТВОРЧЕСТВОТО СРЕД МЛАДИТЕ
Участието на младите хора в различни културни дейности и мероприятия на Община Кърджали, както и практикуването на различни видове хобита и творчески занимания са от изключителна важност за личностното развитие на младежите. Ето защо общината се стреми да предоставя възможности за творческото и културно развитие на младите хора. Има изградени творчески школи и танцови състави към народните читалища, като общината също така подкрепя и мобилностите на младежките творчески групи при участието им в национални и международни турнета. 
ПРИОРИТЕТ VIII: НАСЪРЧАВАНЕ НА МЕЖДУНАРОДНОТО МЛАДЕЖКО СЪТРУДНИЧЕСТВО И МЕЖДУКУЛТУРЕН ОБМЕН
Включването на младежи от Община Кърджали в международни проекти, обмени, културни визити и обучения е от изключителна важност за разширяване културния мироглед на младите хора, насърчаване междукултурния диалог, мира и международното сътрудничество. От друга страна с участието си в международни срещи младежите популяризират Община Кърджали, българските традиции, култура и фолклор. Освен това, пътувайки по света младежите виждат добри практики и интересни идеи за разнообразяване младежката работа и младежките дейности в общината.
ІV. МЛАДЕЖКИ ДЕЙНОСТИ И ИНИЦИАТИВИ ЗА РЕАЛИЗИРАНЕ НА ОБЩИНСКИЯ ПЛАН ЗА МЛАДЕЖТА ЗА 2026 Г.
	№
	Инициатива
	Бюджет
	Организатор

	1.
	Информационни кампании за обучения и трудова заетост.
	 Не се изисква 
	Община Кърджали- младежки медиатор, ДБТ – Кърджали

	2.
	Обучения на младежи за:

· емоционална интелигентност;

· организационни и презентационни умения.
	Общински бюджет
	Община Кърджали, 

Училища,
ЦПРЛ-ОДК

	3.
	Кариерен форум „Професиите на утрешния ден“ с местни работодатели.
	Общински бюджет
	Община Кърджали- младежки медиатор, ДБТ – Кърджали

	4.
	Участие в Национални срещи с младежки парламенти от страната.
	Общински бюджет
	Община Кърджали, 

Училища,
ЦПРЛ-ОДК

	5.
	Осигуряване на обучение на младежи от Национален младежки форум.
	Общински бюджет
	Община Кърджали, 

Училища,
ЦПРЛ-ОДК, МЦК

	6.
	Конкурс „Млад предприемач на Кърджали“.
	Общински бюджет
	Община Кърджали

	7.
	Акция по повод 24 май за даряване на книги.
	Общински бюджет
	Община Кърджали, 

Училища, Читалища,
ЦПРЛ-ОДК

	8.
	· Организиране на различни спортни занимания и привличане на млади хора от общината.
· Обезпечаване на спортните дейности с обучени младежи за оказване на първа долекарска помощ
	Общински бюджет
	Община Кърджали,

Спортни клубове, Училища, ЦПРЛ-ОДК

БМЧК

	9.
	Провеждане на традиционни дарителски и фондонабирателни кампании – Великденска кампания, Фондонабирателна кампания на Цветница, Кампания „Купи и дари“, Кампания „Топъл обяд“,  „Топла дреха“, „Добротата е един размер“, „От хората за хората“.
	Общински бюджет
	Община Кърджали, ЦПРЛ-ОДК, БМЧК

	10.
	Международно партньорство и младежки обмен - Младежки център – Лисабон, Португалия.
	 Проект „Изграждане на младежки център в град Кърджали"
	Община Кърджали, МЦК



	11.
	Младежки дискусии с психолози.

	Общински бюджет
	Община Кърджали, МЦК, ОСНВ, БМЧК, Училища,
ЦПРЛ-ОДК

	12.
	Спортен фестивал „Здрави и активни“.

	 Общински бюджет
	Община Кърджали, МЦК

	13.
	My Kardzhali #2 – Ние сме движението, Традиция и бранд на града.
Спортен месец на открито - Кикбокс/ММА/Борба / стрийт фитнес / баскетбол / тенис на корт; провеждане на 4 футболни турнира.
	Общински бюджет
	Община Кърджали, МЦК

	14.
	Културно-образователни и граждански инициативи:

· Вечер на любовната лирика – 14 февруари;

· Поднасяне на цветя пред паметника на Васил Левски;

· Урок по родолюбие;

· Младежка сцена на толерантността;

· Реализиране на интерактивен метод „Световно кафене“;

· Куиз под мотото „Днес определям моето утре“.
	 Общински бюджет
	Община Кърджали, МЦК,

ОСНВ

	15.
	Функциониране и развитие на Младежки център – Кърджали чрез работни ателиета.
	 Проект „Изграждане на младежки център в град Кърджали" и общински бюджет
	Община Кърджали, МЦК

	16.
	· „Лято без граници“ – откриващо младежко събитие - Музика, стрийт арт, спортни демонстрации, отворени ателиета на МЦ;

· Еко мисия „Зеленият Кърджали“ - Доброволческа акция и работилница за устойчив начин на живот.
	 Общински бюджет
	Община Кърджали, МЦК, ТИЦ-Кърджали

	17.
	Младежка академия „Умения за бъдещето“ – серия от уикенд обучения.
	Общински бюджет
	Община Кърджали, МЦК

	18.
	· Лятна академия „Млади лидери на Кърджали“ - 3–5 дневна програма: лидерство, комуникация, работа в екип. Подготовка на младежки актив;

· Кино под звездите – социално кино - Прожекции на открито и дискусия, култура и диалог;
	Общински бюджет
	Община Кърджали, МЦК

	19.
	· „Назад към училище, напред към себе си“-Мотивационни срещи и работилници за ученици;
· Ден на доброволеца -Срещи, истории, признания. Насърчаване на активното гражданство.
	Общински бюджет
	Община Кърджали, МЦК

	20.
	Младежки форум „Градът, в който искам да живея“- Идеи за Кърджали и предложения към общината.
Месец на психичното здраве - Уъркшопи, дискусии, арт терапия.
	Общински бюджет
	Община Кърджали, МЦК, РЗИ

	21.
	Симулация „Младежки общински съвет“.


	Общински бюджет
	Община Кърджали, МЦК

	22.
	Младежка акция за 21 октомври - Деня на Кърджали – музикални,  литературни и стрийт арт изпълнения в Градската градина в Кърджали.

Масово мероприятие за младежи (спортни мероприятия, куизове, ателиета и демонстрации по интереси)
	Общински бюджет
	Община Кърджали,

Младежки център – Кърджали, Арт движение „Кръг“, Училища, читалища, ЦПРЛ-ОДК, ОЦКМД, 

БМЧК

	23.
	· Провеждане на екологични дейности и кампании свързани с екологично поведение и възпитание на младите хора;

· Походи и еко-спортни инициативи;
· Ориентиране с компас - обучителна и практическа дейност на открито;

· Доброволческа инициатива за почистване и облагородяване на зоните за отдих.
	Общински  бюджет
	Община Кърджали, БМЧК, МЦК, ТИЦ-Кърджали

	24.
	Информационни кампании за:

· Обучения и трудова заетост;

· Кариерно развитие;

· Кръводаряване;

· Здравословен начин на живот и превенция на зависимостите;
	Не се изискват  средства
	Община Кърджали, ДБТ-Кърджали, ЦПРЛ-ЦКО

БМЧК, ОСНВ



	25.
	Трудова борса за младежи
	Не се изискват  средства
	Община Кърджали, ДБТ-Кърджали

	26.
	Съвместни инициативи за културни мероприятия за младежи:

· Младежки фестивал „Кърджали твори“;
· Фестивал на хвърчилата „Каменната сватба“/младежи обучават деца за пускане на хвърчила/;
· Арт работилници и театрални ателиета;
· Междукултурна вечер „Младите на Кърджали“;
· Фотоконкурс и изложба „Моят град“;
· Конкурс „Любимото ми място в Кърджали“ -  младежко видео предизвикателство.
	Общински бюджет
	Община Кърджали, Училища, НПО, ДМП към ЦПРЛ-ОДК, МЦК, ТИЦ-Кърджали

	27.
	Хакатон „Идеи за Кърджали“- 48 часа идеи за социални и градски решения. Иновации и предприемачество. Интерактивни формати, форум театър, Междукултурен диалог
	Общински бюджет
	Община Кърджали, МЦК

	28.
	Младежка година – обзор и признания - награди за активни младежи и доброволци.
Коледна кампания „Младите помагат“- дарителска и доброволческа инициатива.
	Общински бюджет
	Община Кърджали, МЦК

	29.
	Културен календар – съвместни дейности на Младежки център – Кърджали и Арт движение „Кръг“ (юни–декември 2026 г.) – предвижда се реализиране на съвместен културен календар, насочен към насърчаване на творческото изразяване, достъпа на младите хора до изкуство и активното им включване в културния живот на града.
	Общински бюджет
	Община Кърджали, МЦК, Арт движение „Кръг“

	30.
	Благотворителни кампании
	Не се изискват  средства
	Община Кърджали, Училища, НПО, ДМП към ЦПРЛ-ОДК, БМЧК




V. ОРГАНИЗАЦИЯ И КООРДИНАЦИЯ НА ДЕЙНОСТИТЕ ЗА ПОСТИГАНЕ НА ЦЕЛИТЕ
Общинска администрация си сътрудничи с териториалните структури на централни държавни органи и гарантират участието на младите хора при формулирането, изпълнението и отчитането на общинските политики за развитие на младежта.

Институции и организации участващи при реализирането на Плана:

· Община Кърджали;

· Консултативен съвет по въпросите за младежта;
· Младежки център - Кърджали;
· Общински съвет по наркотични вещества;
· Местната комисия за борба срещу противообществените прояви на малолетните и непълнолетните;
· Дирекция “Бюро по труда”;

· РЗИ;
· БЧК;
· РУ на МВР – Кърджали;

· ВУЗ;

· Училища;

· ЦПРЛ- ОДК и Детски младежки парламент;

· Общински център за култура и младежки дейности;

· неправителствени организации и сдружения;

· представители на бизнеса и синдикатите;

· представители на творчески съюзи, културни институти и спортни клубове.
VІ. ФИНАНСИРАНЕ
Средствата за реализиране на Плана се осигуряват в рамките на бюджета на общината, от бюджета на другите институции, партньори по дейностите, както и средства от проекти и дарения.
VІІ. ОЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИЯ ПЛАН ЗА МЛАДЕЖТА ЗА 2026 Г.
• По-голям брой ангажирани млади хора към обществените проблеми и политическия живот в страната.
• Повишаване броя на младите хора, включващи се в доброволчески инициативи. 
• Повишаване мотивацията у младите хора за личностно развитие. 

• Улесняване достъпа на младите хора до услуги, програми за заетост, младежки стажове и проекти.
• Увеличаване броя на младежите в неравностойно положение с трудова заетост. 
• Повишаване нивото на медийна грамотност и критично мислене сред младите хора. 
 • Намаляване случаите на агресия, насилие и дискриминация сред младите хора и повишаване на тяхната толерантност. 

• Намаляване броя на засегнатите млади хора от кибернасилие и онлайн тормоз.

• Повишаване на физическата активност сред младежите. 

• Увеличаване броя на младежите, хранещи се здравословно. 

• Намаляване употребата на алкохол, психоактивни вещества и тютюневи изделия сред младите хора.

VІІІ. ДЕЙСТВИЯ ПО НАБЛЮДЕНИЕ, ОЦЕНКА И АКТУАЛИЗАЦИЯ НА ОБЩИНСКИЯ ПЛАН ЗА МЛАДЕЖТА

        Със заповед на Кмета на Община Кърджали и Решение на Общински съвет – Кърджали  се създаде  Общински консултативен  съвет по въпросите  за младежта, който ще координира дейностите по изпълнението на плана и ефективното му функциониране.

        Оценката на изпълнението на Плана за младежта се осъществява, чрез мониторинг  и прилагане на различни форми за наблюдение и оценка.

       Ежегодно се изготвя до 31 януари отчет за изпълнението на Общинския план за младежта за предходната година. 
Общинският план е отворена система и ще следва динамиката на промяната в развитието на различните показатели, които ще определят възникналите нови потребности.
ІX. РЕД И НАЧИН НА ОСИГУРЯВАНЕ НА ИНФОРМАЦИЯ И ПУБЛИЧНОСТ НА ОБЩИНСКИЯ ПЛАН ЗА МЛАДЕЖТА

Общинския план за младежта след обсъждане, разглеждане и приемане от Общински съвет – Кърджали ще бъде публикуван на сайта на Община Кърджали за информация, публичност и достъп за всички институции, носещи отговорност за неговото изпълнение.
Общинският план за младежта за 2026 година е разгледан и приет от Общински консултативен съвет по въпросите за младежта на свое заседание, проведено на 13.01.2026 г.

